Avainsanat

Tiivistelmä



Avainsanat

1. Kilpailu - Kartellit tai muut yhteisjärjestelyt - Ilmoittaminen - Yksinoikeuslausekkeiden soveltamatta jättäminen - Sopimuksen muodollisen muutoksen puuttuminen - Ilmoitetun sanamuodon perusteella tehty komission arvio

(Neuvoston asetus N:o 17)

2. Kilpailu - Hallinnollinen menettely - Allekirjoitusvaltuudet - Hyväksyttävyys

3. Kilpailu - Hallinnollinen menettely - Kuuleminen - Kaikkien komission nimeämien henkilöiden samanaikainen läsnäolo - Velvollisuus - Puuttuminen

(Komission asetuksen N:o 99/63 9 artiklan 1 kohta)

4. Kilpailu - Hallinnollinen menettely - Kuuleminen - Tiettyjen henkilöiden kuuleminen - Komission harkintavalta

(Komission asetuksen N:o 99/63 7 artikla)

5. Toimielinten säädökset, päätökset ja muut toimet - Perusteluvelvollisuus - Merkitys

(ETY:n perustamissopimuksen 190 artikla)

6. Kilpailu - Hallinnollinen menettely - Puolustautumisoikeuksien kunnioittaminen - Komission velvollisuus antaa tilaisuus tutustua asiakirjoihin - Puuttuminen

(Komission asetus N:o 99/63)

7. Kilpailu - Kartellit tai muut yhteisjärjestelyt - Määrähintajärjestelmä - 85 artiklan 1 kohdan määräysten rikkominen - Perusteleminen - Hyvän kauppatavan vastaisten toimenpiteiden torjuminen - Hylättävyys

(ETY:n perustamissopimuksen 85 artiklan 1 kohta)

8. Kilpailu - Yhteisön säännöt - Kansalliseen lainsäädäntökäytäntöön tai oikeudelliseen käytäntöön perustuva soveltaminen - Hylättävyys

(ETY:n perustamissopimuksen 85 artikla)

9. Kilpailu - Sopimukset - Määrähintajärjestelmä - 85 artiklan 1 kohdan määräysten rikkominen - Perusteleminen - Kyseisten markkinoiden erityispiirteet - Hylättävyys

(ETY:n perustamissopimuksen 85 artiklan 1 kohdan a ja b alakohta)

10. Kilpailu - Sopimukset - Vaikutus jäsenvaltioiden väliseen kauppaan - Usean jäsenvaltion alueelle ulottuva kieliyhteisö - 85 artiklan soveltamista ei suljeta pois

(ETY:n perustamissopimuksen 85 artikla)

11. Kilpailu - Hallinnollinen menettely - Tavoite - Yritysten mahdollisuus mukauttaa menettelynsä perustamissopimuksen määräyksiin - Poikkeusta koskevat ehdotukset - Komission valtuudet

(ETY:n perustamissopimuksen 85 artiklan 3 kohta)

Tiivistelmä

1. Kun yritykset ovat ilmoittaneet komissiolle sopimuksen, johon sisältyy yksinoikeuksia koskevia ehtoja, ne eivät voi vedota siihen, että tällaisia ehtoja ei enää sovelleta ja että niiden sen vuoksi on katsottava rauenneen. Ainoa tapa noudattaa perustamissopimuksen kilpailusääntöjä on muuttaa sopimusta muodollisesti ja ilmoittaa se 6.2.1962 annetussa neuvoston asetuksessa N:o 17 (EYVL N:o 13, s. 204) säädettyjä muotoja noudattaen. Jollei tällaista muutosta tehdä, komissio voi arvioida sopimusta ainoastaan siinä sanamuodossa, jossa se oli kun siitä alun perin ilmoitettiin.

2. Allekirjoitusvaltuuksien antaminen on tavanomainen komission toimivallan käyttämisen muoto.

3. Asetuksen N:o 99/63 9 artiklan 1 kohdan nojalla kuulemisen voivat toimittaa ainoastaan komission sitä varten nimeämät henkilöt. Sitä vastoin tapauksissa, joissa on nimetty useita henkilöitä hoitamaan tiettyä asiaa, kyseinen säännös ei sisällä mitään velvoitetta, joka edellyttäisi kaikkien tai tiettyjen nimettyjen henkilöiden samanaikaista läsnäoloa kuulemistilaisuuksissa.

4. Asetuksen N:o 99/63 7 artiklasta ilmenee, että komissiolla on kohtuullisessa määrin harkintavaltaa sen päättäessä siitä, onko sellaisia henkilöitä tarpeen kuulla, joiden lausumilla saattaa olla merkitystä asian selvittämisen kannalta.

5. Vaikka komission on perustamissopimuksen 190 artiklan perusteella mainittava ne tosiseikat, jotka ovat merkityksellisiä päätöksen perustelemiseksi, sekä päätökseen johtaneet oikeudelliset näkökohdat, tässä määräyksessä ei aseteta komissiolle velvollisuutta käsitellä päätöksessään kaikkia niitä tosiseikkoja ja oikeudellisia seikkoja, joita on käsitelty hallinnollisessa menettelyssä. Päätös, joka vaikuttaa epäedullisesti henkilön oikeusasemaan, on perusteltava niin, että yhteisöjen tuomioistuin voi tutkia päätöksen laillisuuden ja että henkilölle, jota päätös koskee, ilmenee siitä tarvittavat tiedot sen arvioimiseksi, onko päätös asianmukainen.

6. Vaikka puolustautumisoikeuksien noudattaminen edellyttää, että asianomainen yritys on saanut tilaisuuden esittää asianmukaisesti näkemyksensä asiakirjoista, joita komissio on käyttänyt päätöksensä perusteluissa, mikään määräys ei velvoita komissiota antamaan asianosaisille tietoja asiakirja-aineistostaan.

7. Se, että määrähintajärjestelmällä voi tilapäisesti olla sellainen vaikutus, että se ehkäisee kantajien mainitsemat vilpillisen kilpailun muodot, ei kuitenkaan ole riittävä syy olla soveltamatta 85 artiklan 1 kohtaa kokonaiseen markkinasektoriin, kuten kirjamarkkinoihin. Vetoaminen kauppatapoja koskevaan jokaisessa jäsenvaltiossa jossakin muodossa voimassa olevaan lainsäädäntöön, jonka nojalla kantajien tarkoittama väärinkäyttö voidaan estää, on niiden yritysten asiana, jotka mahdollisesti ovat kärsineet vahinkoa vilpillisestä kilpailusta. Sitä vastoin tällaisilla väärinkäytöksillä ei voida missään tapauksessa perustella yhteisön kilpailusääntöjen rikkomista.

8. Kansallinen lainsäädäntökäytäntö tai tuomioistuinkäytäntö, vaikka ne olisivatkin yhteiset kaikille jäsenvaltioille, ei voi saada etusijaa perustamissopimuksen kilpailusääntöjen soveltamiseen nähden. Sama koskee vielä paremmalla syyllä yksityisten yritysten käytäntöjä, vaikka jäsenvaltion viranomaiset sallisivat tai hyväksyisivät ne. Myös tämä väite on hylättävä.

9. Kirjamarkkinoiden erityisluonne ei oikeuta näiden kahden jäsenvaltion kustantajien ja kirjakauppiaiden kansallisia yhdistyksiä ottamaan keskinäisissä suhteissaan käyttöön kilpailua rajoittavaa järjestelyä, joka riistää jakeluportaalta kaiken toimintavapauden määrittää myyntihinta aina lopulliseen kuluttajahintaan saakka. Tämän kaltainen järjestely on 85 artiklan 1 kohdan vastainen, jonka a alakohdassa kielletään nimenomaisesti kaikki sellaiset sopimukset, "joilla suoraan tai välillisesti vahvistetaan osto- tai myyntihintoja". Lisäksi sopimukseen sisältyvä määrähintajärjestelmä antaa kummallekin yhdistykselle mahdollisuuden hintojen määrittelyn kannalta valvoa myyntiä toisessa jäsenvaltiossa aina viimeiseen portaaseen saakka ja siten tehdä mahdottomaksi sellaisten myyntimenetelmien käyttöönotto, jotka ovat omiaan takaamaan kuluttajille taloudellisesti edullisemmat hankintaedellytykset. Tämän vuoksi yhdistysten menettely on ristiriidassa myös 85 artiklan 1 kohdan b alakohdan määräysten kanssa.

10. Kielellinen yhteys jäsenvaltion sekä toisen jäsenvaltion alueen osan välillä ei estä perustamissopimuksen 85 artiklan soveltamista, jonka sanamuodossa viitataan jäsenvaltioiden väliseen kauppaan.

11. Alustavan hallinnollisen menettelyn tavoitteena on valmistella kilpailusääntöjen rikkomista koskevaa komission päätöstä. Menettely tarjoaa kuitenkin myös kyseisille yrityksille mahdollisuuden mukauttaa kilpailusääntöjen vastaisina pidetyt käytännöt perustamissopimuksen määräyksiin. Jos yritykset hakevat 85 artiklan 3 kohdassa tarkoitettua poikkeuslupaa, niiden asiana on ensisijaisesti esittää komissiolle tarpeellinen selvitys siitä, että poikkeuslupa on taloudellisesti perusteltu, ja ehdottaa komissiolle vaihtoehtoja, jos se esittää vastaväitteitä. Vaikka on totta, että komissio osaltaan voi antaa yrityksille viitteitä mahdollisista vaihtoehtoisista ratkaisuista, sillä ei ole oikeudellista velvollisuutta tehdä tätä eikä varsinkaan velvollisuutta hyväksyä ehdotuksia, joita se pitää 85 artiklan 3 kohdan edellytysten vastaisina.